《化阿》
宋代·吕陶

子奇昔稚齿，得官化阿城。齐君疑其幼，且悔寄任轻。

同车载白首，教告力奉行。一日铸剑戟，二日促农耕。

官仓不积粟，武库皆无兵。魏人错料事，来战欲荡平。

阿俗且感义，子弟从父兄。小邑抗大国，魏败齐以宁。

千年陵谷变，犹有化阿声。乃知谋人国，自古须老成。

作者简介：（1027—1103）成都人，字元钧，号净德。仁宗皇祐间进士。神宗熙宁三年举制科，对策枚数王安石新法之过，出通判蜀州。哲宗元祐初，擢殿中侍御史，首上邪正之辨，劾新党蔡确、韩缜、张璪、章惇等。累迁中书舍人，进给事中。哲宗亲政，知陈州。坐元祐党夺职，责衡州居住。徽宗立，复集贤殿修撰、知梓州，致仕。有《净德集》。